CELEX: 32022D1298
Language: sk
Date: 2022-07-22 00:00:00
Title: Vykonávacie rozhodnutie Komisie (EÚ) 2022/1298 z 22. júla 2022 o rovnocennosti systémov verejného dohľadu, zabezpečovania kvality a prešetrovania a sankcií vzťahujúcich sa na audítorov a audítorské subjekty príslušných orgánov Spojených štátov amerických podľa smernice Európskeho parlamentu a Rady 2006/43/ES [oznámené pod číslom C(2022) 5118] (Text s významom pre EHP)

25.7.2022   
               
               
                  SK
               
               
                  Úradný vestník Európskej únie
               
               
                  L 196/138
               
            
         VYKONÁVACIE ROZHODNUTIE KOMISIE (EÚ) 2022/1298
         z 22. júla 2022
         o rovnocennosti systémov verejného dohľadu, zabezpečovania kvality a prešetrovania a sankcií vzťahujúcich sa na audítorov a audítorské subjekty príslušných orgánov Spojených štátov amerických podľa smernice Európskeho parlamentu a Rady 2006/43/ES
         
            
               [oznámené pod číslom C(2022) 5118]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2006/43/ES zo 17. mája 2006 o štatutárnom audite ročných účtovných závierok a konsolidovaných účtovných závierok, ktorou sa menia a dopĺňajú smernice Rady 78/660/EHS a 83/349/EHS a ktorou sa zrušuje smernica Rady 84/253/EHS (1), a najmä na jej článok 46 ods. 2 prvý pododsek,
         keďže:
         
                     (1)
                  
                  
                     Vykonávacím rozhodnutím (EÚ) 2016/1155 (2) Komisia rozhodla, že na účely článku 46 ods. 1 smernice 2006/43/ES sa systémy verejného dohľadu, zabezpečovania kvality a prešetrovania a sankcií vzťahujúce sa na audítorov a audítorské subjekty príslušných orgánov Spojených štátov amerických, konkrétne Komisie pre cenné papiere a burzu (Securities and Exchange Commission) a Rady pre dohľad nad audítorskými spoločnosťami (Public Company Accounting Oversight Board), majú považovať za systémy spĺňajúce požiadavky, ktoré sú rovnocenné s požiadavkami uvedenými v článkoch 29, 30 a 32 uvedenej smernice. Vykonávacie rozhodnutie (EÚ) 2016/1155 sa prestáva uplatňovať 31. júla 2022. Rovnocennosť uvedených systémov by sa preto mala opätovne posúdiť.
                  
               
                     (2)
                  
                  
                     Pokiaľ je spoločnosť zaregistrovaná v Spojených štátoch a jej prevoditeľné cenné papiere sú prijaté na obchodovanie na regulovanom trhu členského štátu, ale nie sú prijaté na obchodovanie v Spojených štátoch, členské štáty by mali zabezpečiť, aby všetky audítorské zákazky súvisiace s finančnými výkazmi takýchto spoločností podliehali ich systémom verejného dohľadu, zabezpečovania kvality a prešetrovania a sankcií. Ak sú takéto spoločnosti kótované vo viac ako jednom členskom štáte, dotknuté členské štáty by mali spolupracovať, aby zabezpečili, že audítorská zákazka sa začlení do pôsobnosti jedného z ich systémov verejného dohľadu, zabezpečovania kvality a prešetrovania a sankcií. Uvedené dohody by nemali brániť členským štátom v tom, aby uzavreli dohody o spolupráci pri preskúmaniach zabezpečovania kvality medzi ich príslušnými orgánmi a príslušnými orgánmi Spojených štátov.
                  
               
                     (3)
                  
                  
                     Akékoľvek závery týkajúce sa rovnocennosti systémov verejného dohľadu, zabezpečovania kvality a prešetrovania a sankcií tretej krajiny podľa článku 46 ods. 2 smernice 2006/43/ES nebránia prípadnému prijatiu akéhokoľvek rozhodnutia Komisie o primeranosti požiadaviek, ktoré príslušné orgány danej tretej strany splnili, podľa článku 47 ods. 3 prvého pododseku uvedenej smernice.
                  
               
                     (4)
                  
                  
                     Konečným cieľom spolupráce medzi príslušnými orgánmi členských štátov a príslušnými orgánmi Spojených štátov v oblasti systémov verejného dohľadu, zabezpečovania kvality a prešetrovania a sankcií vzťahujúcich sa na audítorov a audítorské spoločnosti je dosiahnuť vzájomnú dôveru v systémy dohľadu druhej strany na základe ich rovnocennosti.
                  
               
                     (5)
                  
                  
                     Podľa zákona Sarbanes-Oxley z roku 2002 (3) Rada pre dohľad nad audítorskými spoločnosťami schvaľuje v Spojených štátoch amerických registráciu externých audítorov a audítorských spoločností a kontroluje systémy registrovaných spoločností na vykonávanie auditov a ich systémy kontroly kvality. Komisia pre cenné papiere a burzu má právomoc vykonávať dohľad nad operáciami Rady pre dohľad nad audítorskými spoločnosťami. Komisia pre cenné papiere a burzu a Rada pre dohľad nad audítorskými spoločnosťami sú zodpovedné za prijatie audítorských štandardov a za vyšetrovanie registrovaných audítorských spoločností a ich pridružených osôb, ako aj ich sankcionovanie za porušenie stanovených pravidiel alebo profesijných noriem.
                  
               
                     (6)
                  
                  
                     Výbor európskych orgánov pre dohľad nad výkonom auditu v súlade s článkom 30 ods. 7 písm. c) nariadenia Európskeho parlamentu a Rady (EÚ) č. 537/2014 (4) opätovne posúdil systémy verejného dohľadu, zabezpečovania kvality a prešetrovania a sankcií vzťahujúce sa na audítorov a audítorské subjekty v Spojených štátoch, pričom vychádzal zo zákona Sarbanes-Oxley z roku 2002, ktorý sa od prijatia vykonávacieho rozhodnutia (EÚ) 2016/1155 zásadne nezmenil. Vzhľadom na uvedené technické posúdenie systémy verejného dohľadu, zabezpečovania kvality a prešetrovania a sankcií vzťahujúce sa na audítorov a audítorské subjekty Komisie pre cenné papiere a burzu a Rady pre dohľad nad audítorskými spoločnosťami naďalej spĺňajú požiadavky, ktoré sú rovnocenné s požiadavkami uvedenými v článkoch 29, 30 a 32 smernice 2006/43/ES.
                  
               
                     (7)
                  
                  
                     V nadväznosti na vykonávacie rozhodnutie (EÚ) 2016/1155 zorganizovali príslušné orgány viacerých členských štátov spolu s príslušnými orgánmi Spojených štátov spoločné inšpekcie. Niektoré príslušné orgány členských štátov zaviedli systém čiastočnej dôvery, a to aj vykonávaním inšpekcií kontroly kvality, na ktoré sa do určitej miery spolieha Rada pre dohľad nad audítorskými spoločnosťami, a tak, že si Rada pre dohľad nad audítorskými spoločnosťami a príslušné orgány členských štátov medzi sebou rozdelili niektoré oblasti, na ktoré sa majú pri inšpekcii spisov zameriavať. V záujme fungovania kapitálových trhov je dôležité, aby príslušné orgány členských štátov a príslušné orgány Spojených štátov mohli po 31. júli 2022 pokračovať v dobrej spolupráci s cieľom dosiahnuť vzájomnú dôveru v systémy dohľadu druhej strany. No keďže nie je možná plná dôvera a keďže odchýlka stanovená v článku 46 smernice 2006/43/ES je založená na zásade reciprocity, toto rozhodnutie by sa malo uplatňovať počas obmedzeného obdobia.
                  
               
                     (8)
                  
                  
                     Bez ohľadu na časové obmedzenie bude Komisia s pomocou Výboru európskych orgánov pre dohľad nad výkonom auditu pravidelne monitorovať vývoj na trhu, vývoj rámcov dohľadu a regulácie, ako aj účinnosť spolupráce v oblasti dohľadu a skúsenosti z nej vrátane pokroku pri dosahovaní vzájomnej dôvery v systémy dohľadu druhej strany. Konkrétne môže Komisia vykonať osobitné preskúmanie tohto rozhodnutia kedykoľvek pred uplynutím obdobia jeho uplatňovania, ak si vývoj situácie bude vyžadovať, aby sa opätovne posúdila rovnocennosť priznaná týmto rozhodnutím. Takéto opätovné posúdenie môže viesť k zrušeniu tohto rozhodnutia.
                  
               
                     (9)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného článkom 48 ods. 1 smernice 2006/43/ES,
                  
               PRIJALA TOTO ROZHODNUTIE:
         
            Článok 1
            Na účely článku 46 ods. 1 smernice 2006/43/ES sa systémy verejného dohľadu, zabezpečovania kvality a prešetrovania a sankcií Komisie pre cenné papiere a burzu Spojených štátov amerických (Securities and Exchange Commission of the United States of America) a Rady Spojených štátov amerických pre dohľad nad audítorskými spoločnosťami (Public Company Accounting Oversight Board of the United States of America), ktoré sa vzťahujú na audítorov a audítorské subjekty, považujú za systémy spĺňajúce požiadavky, ktoré sú rovnocenné s požiadavkami uvedenými v článkoch 29, 30 a 32 uvedenej smernice.
         
         
            Článok 2
            Článkom 1 nie sú dotknuté dohody o spolupráci pri jednotlivých preskúmaniach zabezpečovania kvality medzi príslušnými orgánmi členského štátu a príslušnými orgánmi Spojených štátov amerických.
         
         
            Článok 3
            Toto rozhodnutie sa uplatňuje od 1. augusta 2022 do 31. júla 2028.
         
         
            Článok 4
            Toto rozhodnutie je určené členským štátom.
         
         
            V Bruseli 22. júla 2022
            
               
                  Za Komisiu
               
               Mairead MCGUINNESS
               
                  členka Komisie
               
            
         
         
            (1)  Ú. v. EÚ L 157, 9.6.2006, s. 87.
         
            (2)  Vykonávacie rozhodnutie Komisie (EÚ) 2016/1155 zo 14. júla 2016 o rovnocennosti systémov verejného dohľadu, zabezpečovania kvality a prešetrovania a sankcií vzťahujúcich sa na audítorov a audítorské subjekty Spojených štátov amerických podľa smernice Európskeho parlamentu a Rady 2006/43/ES (Ú. v. EÚ L 190, 15.7.2016, s. 80).
         
            (3)  Zákon č. 107–204 z 30. júla 2002, 116 Zb., s. 745.
         
            (4)  Nariadenie Európskeho parlamentu a Rady (EÚ) č. 537/2014 zo 16. apríla 2014 o osobitných požiadavkách týkajúcich sa štatutárneho auditu subjektov verejného záujmu a zrušení rozhodnutia Komisie 2005/909/ES (Ú. v. EÚ L 158, 27.5.2014, s. 77).